Die Chartreuse (Frans: Massif de la Chartreuse) is 'n bergreeks in die Franse Voor-Alpe wat ten noorde van die stad Grenoble en ten suide van Chambéry, die ou hoofstad van die historiese gebied van Savoye, geleë is. Die bergreeks lê in die Franse départemente Isère (75%) en Savoie (25%). Die bergreeks is ongeveer 40 km lank (in die rigting noord-oos/suid-wes) en 15 km breed. Ten ooste en ten suide van die reeks lê die vallei van die Isèrerivier. Die naam Chartreuse is afgelei van die dorpie wat tans bekendstaan as Saint-Pierre-de-Chartreuse en vroeër bekend was as Catorissium, Cantourisa, Caturissium, en Chatrousse. Dit wil voorkom asof die naam van Galliese oorsprong is. Dit hou waarskynlik verband met die naam van die Caturiges-stam. Uitsig op die Chartreuse vanaf die spits van Mont Granier Die stad Chambéry lê aan die noordelike punt van die gebergte Sappey-en-Chartreuse onder die sneeu Uitig op Sarcenas (middel, onder) en Sappey-en-Chartreuse (links in die agtergrond) vanaf die Charmant Som.